**Sonetul gândurilor interzise**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sonetul gândurilor interzise

Astăzi trec hotarul lanului de grâu,

Trec de maci, de drumuri, trec de orice gând,

Mă așez pe-o piatră, la un mal de râu,

Străjuit de sălcii, sub un Soare blând.

Grijile acolo-s pe tărâm străin,

Liniștea-i regină, triluri îi servesc

Doar cât să îmi pară că-i un dar divin

Pacea-nsuflețită-n care, azi, trăiesc.

Aerul mă-nvață cum să îl respir

Cu aroma-i toată și, puțin mirat,

Simt în el o urmă dintr-un vechi delir,

Când privirea-ți dulce-n ochi mi-a adiat.

Știu că le spusesem gândurilor “Nu!”,

Dar îmi ești acolo, printre ele, tu.